钦定古今图书集成/明伦汇编/氏族典/第154卷 > 《廖用贤尚友录》 > 温峤
## 钦定古今图书集成/明伦汇编/氏族典/第154卷 > 《廖用贤尚友录》 > 温峤

按《晋书温峤传》：“峤字太真，司徒羡弟之子也。父憺，河
东太守。峤性聪敏，有识量，博学能属文，少以孝悌称
于邦族。年十七，州郡辟召，皆不就。司隶命为都官从
事，后举秀才，司徒辟东阁祭洒，补上党潞令。平北大
将军刘琨请为参军。琨迁大将军，峤为从事中郎、上
党太守，加建威将军，督护前锋军事，屡有战功。琨迁”
司空，以峤为右司马。元帝初镇江左，琨诚系王室，谓
峤曰：“吾欲立功河朔，使卿延誉江南，子其行乎？”对曰：
“岂敢辞命。”乃以为左长史，奉表劝进。峤既至，引见，具
陈琨忠诚，辞旨慷慨，帝器而嘉焉。除散骑侍郎。后历
骠骑王导长史，迁太子中庶子。明帝即位，拜侍中，俄
转中书令。为王敦所忌，因请为左司马。敦阻兵不朝，
多行陵纵，峤谬为设敬，综其府事，干说密谋，以附其
欲，深结钱凤，为之声誉。会丹阳尹缺，峤说敦曰：“钱凤
可用。”凤亦推峤，峤由是得还都，乃具奏敦逆谋，请先
为之备。及敦构逆，加峤中垒将军、持节、都督东安北
部诸军事。事平，封建宁县开国公，进号前将军。咸和
初，为江州刺史、持节、“都督、平南将军，镇武昌，甚有惠
政。苏峻反，峤屯寻阳，遣督护王愆期等率舟师赴难。
及京师倾覆，峤闻之号恸，遣愆期等要陶侃同赴国
难，推为盟主。”侃遂率所统，与峤同赴京师。及贼灭，拜
骠骑将军、开府仪同三司，加散骑常侍，封始安郡公。
因中风卒，时年四十二。追赠公侍中、大将军、持节、都
督、刺史、公如故。谥曰《忠武》。